Dopo de decision de Serbie di cjapâ
dentri ancje il Cossovo intai teritoris là che ai 6 di Mai si davuelzaran lis
elezions aministrativis, e je tornade a cressi la tension jenfri serps e
autoritâts cossovanis. Il sindic di Vitina, doi funzionaris dal stes comun e un
poliziot locâl a son stâts arestâts intant che a tornavin in Cossovo de Serbie
e a àn di rispuindi de acuse di stiçâ l’odi e la intolerance etniche. Un tant
parcè che a vevin cun lôr materiâl pes elezions aministrativis serbis. I
magjistrâts cossovans però a son daûr a viodi se zontâ ancje la acuse di atentât
al ordin costituzionâl. Cheste azion e à jevât la rabie dal guvier di Belgrât
che al fevele di arescj di nature etniche che a àn dome chê di spaurî la
popolazion serbe dal Cossovo. Tes zornadis seguitivis al arest dai cuatri
serps, ancje lis fuarcis di polizie serbe a àn operât diviers arescj di albanês
dal Cossovo cun acusis lis plui diferentis. Intant che la tension e cres, il
Parlament european al à fate buine une risoluzion là che al invide il guvier di
Belgrât a fissâ in curt une date par inviâ lis discussions su la jentrade de
Serbie inte Union, ma si lu invide ancje a no slargjâ lis elezions
aministrativis intes areis serbis dal Cossovo. Intal test si segnalin sei i pas
indenant fats de Serbie par jentrâ inte UE, sei i ponts critics come il nivel
di tutele pes minorancis nazionâls judicât inmò masse debul.
Font: Balkan Insight,
29-30/03/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn unk